**МОТИВИ**

**към проекта на Закон за изменение и допълнение на Закона за посевния и посадъчния материал**

Във връзка с т. 4 от Решение № 704 на Министерския съвет от 5 октомври 2018 г. за приемане на мерки за трансформация на модела на административно обслужване, съгласно която министрите следва да изготвят и публикуват за обществено обсъждане проекти за изменение и допълнение на нормативни актове с оглед идентифицираните предложения по т. 1, е извършен детайлен преглед на действащото законодателство. След извършения анализ се установи, че е необходимо да се направят изменения в Закона за посевния и посадъчния материал, с оглед привеждане на услугите за бизнеса предоставяни в Изпълнителна агенция по сортоизпитване, апробация и семеконтрол в съответствие със Закона за ограничаване на административното регулиране и административния контрол върху стопанската дейност (ЗОАРАКСД).

Във връзка с гореизложеното се налага оптимизиране на сроковете за предоставяне на услуги по реда на Закона за посевния и посадъчния материал и привеждане на услугите за бизнеса в съответствие със Закона за ограничаване на административното регулиране и административния контрол върху стопанската дейност чрез въвеждане на срок не по-кратък от 10 работни дни за отстраняване на нередовности по подадено заявление. С въвеждането на такъв срок ще се ограничи административното регулиране и административния контрол съгласно изискванията на закона и ще се премахне възможността за налагане на ограничения и тежести, които не са необходими за постигане на целите на закона.

По отношение на Закона за посевния и посадъчния материал следва да се отбележи, че в досегашния действащ закон в някои от разпоредбите засягащи подаване на заявление за извършване на регистрация или предоставяне на услуга в Изпълнителна агенция по сортоизпитване, апробация и семеконтрол не е посочен срок за отстраняване на нередовности по подадено заявление, което създава предпоставки за утежняване на административния контрол и противоречи на чл. 7, ал. 2 от ЗОАРАКСД, съгласно който срокът се определя със закон. Към момента, при установяване на неточна, непълна и невярна информация в подадена заявка за сортоизпитване, ИАСАС уведомява писмено заявителя и му предоставя едноседмичен срок за отстраняване на нередностите съгласно чл. 9, ал. 9 на Наредба № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България. При неспазване на срока по ал. 9 заявката се счита за оттеглена. Същите условия важат и за заявленията подадени по чл. 36 от същата наредба относно вписването на признатите сортове земеделски растения в официалната сортова листа. Действащите разпоредби предоставят на заявителите едноседмичен срок за отстраняване на нередовности по подадено заявление в ИАСАС, което не съответства на изискванията на ЗОАРАКСД.

С приемането на промяната в закона, лабораториите по чл. 8 и 9 и лицата, които искат да получат разрешение за сортоизпитване или удостоверение за сортоизпитател по чл. 18 от Закона за посевния и посадъчния материал ще разполагат със законоустановен срок за отстраняване на нередности по подадените в Изпълнителната агенция по сортоизпитване, апробация и семеконтрол заявления, като това ще ги улесни при събирането всички необходими документи и при отстраняването на нередности по документите. В проекта се предвижда въвеждане на същия срок и в разпоредбите на закона относно вписването на сортове растения в Официалната сортова листа на Република България и в разпоредбите за получаване на регистрация за търговия с посевен и/или посадъчен материал.

С проекта се предлага сортоизпитването на овощни видове растения да бъде само за различимост, хомогенност и стабилност, както е по европейското законодателство. Европейският съюз (ЕС) не изисква опити за биологични и стопански качества за овощни видове растения. Ако остане досегашният текст, българските заявители ще бъдат поставени при по-тежки условия отколкото конкурентите им от ЕС.

С промените се цели и прецизиране на разпоредбите относно вноса и износа на посевен материал от и за трети страни, като вноса трябва да отговаря на изискванията за еквивалентност на ЕС, а изискванията на закона не се прилагат за семена, предназначени за износ в трети страни съгласно европейското законодателство. Освен това отпада изискването за проверка на съответствието на семената чрез извършване на грунтов контрол, тъй като резултатът от грунтов контрол излиза най-рано една година след вноса на семената.

С приемането на проекта ще се облекчат условията за заявителите за сортоизпитване и търговците на посевен и посадъчен материал като отпаднат някои изисквания към тях и ще се оптимизира предоставянето на административни услуги в Изпълнителната агенция по сортоизпитване, апробация и семеконтрол чрез въвеждане на регламентиран срок за отстраняване на нередности по подадените заявления, съгласно изискванията на ЗОАРАКСД, което ще ограничи административното регулиране и административния контрол и ще осигури равен достъп до административните услуги за физическите и юридическите лица.

**МИНИСТЪР-ПРЕДСЕДАТЕЛ:**

 **БОЙКО БОРИСОВ**